U DERBIJU nevidljivih Covid-19 zasad dobiva Gospu na njezinu terenu.

U Međugorju smo, usred dana tišina. Barem se tako čini uhu koje se ovdje naviklo na vrevu i zujanje turističkih autobusa iz cijeloga svijeta nakićenih Gospinim posterima na šoferšajbama i pretrpanim jatima radoznalaca uvjerenih da se grupi hercegovačke omladine u davna vremena zaista na obližnjem brdu pričinila ili, kako se to stručno kaže, ukazala Majka Božja, pa da to mjesto do danas ima čudotvorna svojstva.

Nijedan talijanski autobus

E pa nas je zanimalo je li uvjerenje u Gospinu čudotvornost ustuknulo pred trenutno najpopularnijim virusom.

"Bilo je četiri-pet... Uvijek deset autobusa talijanskih", priča nam Josip Čilić, taksist. Sada, veli, nema nijedan. Mi smo vidjeli jedan, ali sa slovenskim tablicama pa ga ne spominjemo jer Josip govori o čestim i dobrim gostima iz Italije. Sada ih manjka.

Tri dana bez vožnje

Po njegovim je procjenama u Međugorju trenutno dvjestotinjak ljudi, a bilo bi sasvim ok da ih je dvije tisuće. I da, već treći dan nije imao nijednu vožnju. A na zgodnoj je lokaciji, nedaleko od slavne crkve.

Sličnih priča naslušat ćemo se narednih sati. Kristina Mijač, prodavačica vjerskih suvenira iz Čapljine, na naše pitanje kakva je situacija, odgovara: "Vidite da je sve prazno, obično s korizmom krenu grupe. Mnoge grupe otkazuju, otkazan je i seminar za hodočasnike. Bude li ovako i dalje, nećemo moći više raditi." Nakon toga dopušta nam fotografiranje, ali "izdaleka".

Embargo u Italiji

Idemo prema kolodvoru. Dobro, to se zove kolodvor, a ima tri perona s jednim parkiranim autobusom uz koji stoji neki bradonja i nudi nam taksi.

- Ne trebam taksi, novinar sam, zanima me kakvo je stanje, ima li turista...

- Što, začuđeno će bradonja.

- Pa zbog virusa, začuđeno ću i ja.

- Ne znam, vjeruj mi, odvratit će on, pa mu se onda, na trenutak, učini da ipak nešto zna o našoj temi:

- Jel to ovaj neki embargo u Italiji?

Tekst se nastavlja ispod oglasa

Talijani ne dolaze, ali ne zbog nas

Pozdravljamo se s čovjekom, vraćamo se prema centru, nailazimo na Jozefa. Zlatar je po zanimanju, vjernik po nadahnuću. Šteta što se nije htio fotografirati. U priču unosi dašak optimizma:

"Malo je veća pustoš, ali još je početak sezone. Teško je sada znati kako će biti. Istina, Talijani ne dolaze, ali ne zbog nas ovdje, nego zbog stanja kod njih", informira nas.

"Ne treba se bojati, Međugorje nisu mogli srušiti ni komunisti, neće ni ovi nevjernici. Sve je to Božja volja i u Međugorju ne može biti loše", siguran je Jozef da će Bog, na koncu, klasičnim nokautom zdrobiti zloslutni virus pa će se po skromnoj međugorskoj infrastrukturi opet rojiti mnoštva željnih priča o Gospi i bjesomučnim ukazanjima.

Ljubazan, ali neumoljiv

Na recepciji hotela Regina ljubazan čovjek, ali neumoljiv kada ga molimo da se fotografira. Ne može slika, može informacija. Zasad nema većih problema, ali je pitanje što će biti s agencijama iz Italije. "Sve je pod upitnikom", priča anonimni sugovornik.

A na ulici odnekud mirišu ćevapi, televizijska ekipa kadrira crkvu, taksisti glasno razvlače riječi onako po domaću, hercegovački. Poneki turist, vidjeli smo ih desetak. Neke suvenirnice i restorani su pod ključem, jedni kažu da je to uobičajeno u ožujku, drugi da nikad nije bilo ovako. U Informativnom centru nemaju pojma, fali Talijana, reći će nam, u župnom uredu ne zatičemo nikog, a pred crkvom par Šveđana. Danas stigli, ostaju dan, ne boje se virusa, idu se moliti, život je jednostavan.

"Imamo malo bojazni"

Upadamo u manju turističku agenciju, pričamo s Karlom. Mladić susretljiv, ćaskamo kako se koja država bori s virusom. Sviđa mu se kineska efikasnost, čini mu se da im ide bolje nego Talijanima.

Nego, kakva je situacija s turistima?

"Još nije sezona, obično počne u četvrtom i petom mjesecu kada se događaju viđenja. Radimo s manjim grupama, zasad nam je otkazala samo jedna gošća, negdje iz Kanade, ali nije rekla zašto. Imamo malo bojazni", povjerava se Karlo.

Meč s koronom

I tako ožujak 2020. u Međugorju koriste oni željni druženja s Gospom sada kad nema gužve. Hoće li je biti, znala bi Gospa kada bi znala predviđati. Dosad se na tom planu nije baš istaknula, vidjet ćemo kako će proći u meču s koronom.

Gost zasad ima terensku inicijativu.